# Antoni Caba i Casamitjana

Antoni Caba i Casamitjana (Barcelona, 1838 - 25 gener de 1907) fou un pintor barceloní, conegut retratista i representant del realisme pictòric.

## Biografia

Es va formar a l'Escola de la Llotja durant els anys 1850, on va rebre formació de la mà de Gabriel Planella, Pau Milà i Fontanals i de Claudi Lorenzale, i on Joaquim Mir i Trinxet va rebre classes d'Antoni Caba. Gràcies a una pensió de la diputació, posteriorment estudià a la Reial Acadèmia de Belles Arts de San Fernando de Madrid, on va rebre lliçons de Federico de Madrazo. La seva primera exposició a la capital fou el 1864, a l'Exposició Nacional de Belles Arts. L'Estat li va comprar una de les obres exposades per incorporar-la als fons del Museu del Prado.
Durant un temps es va formar a l'Acadèmia de Belles Arts de París, on estigué sota les ordres del pintor suís Marc Gleyre. El 1874 va guanyar l'oposició per a la plaça de professor de la classe de "Colorido y Composición" de l'Escola Llotja, que aconseguí amb l'obra Pedenidemt de Judes, i entre 1887 i 1900 en fou el director. Durant aquest temps es dedica a pintar retrats per a la burgesia catalana i barcelonina en particular, que van rebre el sobrenom de fotogràfics. Fou soci del Reial Cercle Artístic.

## Obra

La seva obra està relacionada amb el realisme pictòric amb influència del romanticisme. Va realitzar decoracions murals, entre altres llocs al Liceu, i fou un reconegut retratista, amb un estil molt sobri. El seu Retrat del pintor Joaquim Vayreda es pot veure actualment al Museu Nacional d'Art de Catalunya. A la Reial Acadèmia Catalana de Belles Arts de Sant Jordi, a part de les dues obres reproduïdes, es conserven les següents pintures: El tribut del Cèsar, Còpia de El príncipe Baltasar Carlos de Velázquez, Retrat de Frederic Oliveras, Retrat de Maria Moret d'Oliveras, Retrat de Narcís Oliveras, Retrat d'Enriqueta Oliveras, Retrat del Marquès d'Alfarràs, Retrat de Beatriu Vidal de Monserdà i Retrat de Claudi Lorenzale, així com un retrat del pintor realitzat l'any 1907 per Arcadi Mas i Fontdevila. Al Museu del Prado de Madrid es troba L'heroïna de Peralada. També hi ha obra seva al Museu d'Art de l'Empordà de Figueres, a la Galeria de Catalans Il·lustres (Retrat d'Antoni Viladomat, 1872) i a la Biblioteca Museu Víctor Balaguer, on podem trobar, entre d'altres, l'esboç (1886) del retrat de la reina Maria Cristina d'Habsburg - Lorena i el seu fill Alfons XIII que es troba a la Reial Acadèmia Catalana de Belles Arts de Sant Jordi.

## Premis i reconeixements

* Medalla d'or a l'Exposició Universal de Barcelona de 1888

## Bibliografia

* DDAA. La col·lecció Raimon Casellas. Publicacions del Mnac/ Museo del Prado, 1992. ISBN 84-87317-21-9. «Catàleg de l'exposició del mateix títol que es va dur a terme al Palau Nacional de Montjuïc entre el 28 de juliol i el 20 de setembre de 1992»
* Gumà, Montserrat (coord). Guia del Museu Nacional d'Art de Catalunya. Barcelona: Publicacions del MNAC, 2004. ISBN 84-8043-136-9.
* Francesc Fontbona i Victoria Durá. Catàleg del Museu de la Reial Acadèmia Catalana de Belles Arts de Sant Jordi. I- Pintura. Barcelona: Reial Acadèmia Catalana de Belles Arts de Sant Jordi, 1999.

## Referències

* ↑ «Antoni Caba i Casamitjana». Gran enciclopèdia catalana.
* ↑ «Professors i assignatures de l'Escola de Belles Arts de Barcelona (1850-1900)». GracmonDocs. Gracmon. [Consulta: 31 maig 2016].

## Enllaços externs

* Catàleg de l'Acadèmia de Sant Jordi Arxivat 2016-03-03 a Wayback Machine.